钦定古今图书集成/明伦汇编/官常典/第191卷 > 武陔
## 钦定古今图书集成/明伦汇编/官常典/第191卷 > 武陔

按《晋书》本传：“陔字元夏，沛国竹邑人也。父周，魏卫尉。
陔沉敏有器量，早获时誉，与二弟韶叔夏、茂季夏并
总角知名，虽诸父兄弟及乡闾宿望，莫能觉其优劣。
同郡刘公荣有知人之鉴，常造周，周见其三子焉。公
荣曰：‘皆国士也。元夏最优，有辅佐之才，陈力就列，可
为亚公。叔夏、季夏不减常伯、纳言也。陔少好人伦，与’”
颍川陈泰友善。魏明帝世，累迁下邳太守。景帝为大
将军，引为从事中郎，累迁司隶校尉，转太仆卿。初封
亭侯。五等建，改封薛县侯。文帝甚亲重之，数与诠论
时人。常问“陈泰孰若其父群”，陔各称其所长，以为群、
泰略无优劣，帝然之。泰始初，拜尚书，掌吏部，迁左仆
射、右光禄大夫、开府仪同三司。陔以宿齿旧臣，名位
隆重，自以无佐命之功，又在魏已为大臣，不得已而
居位。深怀逊让，终始全洁，当世以为美谈。卒于位，谥
曰定。子辅嗣。